# தேர்வுத் துடுப்பாட்டம்

## நடைபெறும் முறை

### ஆட்டம்

பொதுவாக ஒரு போட்டியில் **4 ஆட்டப்பகுதிகள்** *(Innings)* நடைபெறும். மட்டையாடும் அணி ஆட்டமிழக்கும் வரை அதன் எதிரணி ஒரு நாளுக்கு குறைந்தபட்சம் **90 நிறைவுகள்** *(Overs)* வரை பந்துவீச வேண்டும். நாணயச்சுழற்சியில் வெல்லும் அணி முதலில் மட்டையாட்டத்தையோ பந்துவீச்சையோ தேர்வு செய்யும். 4 ஆட்டப்பகுதிகளில் ஒவ்வொரு அணியும் தலா இரண்டு முறை மட்டைபிடிக்கவும் பந்துவீசவும் இயலும்.  
ஒருவேளை *அ* என்ற அணி மட்டையாடுகிறது என்று வைத்துக்கொள்வோம். அவர்களது முதல் ஆட்டப்பகுதி முடிந்த பிறகு *ஆ* அணி தனது முதல் ஆட்டப்பகுதியை விளையாடும். பிறகு *அ* அணி தன் இரண்டாவது ஆட்டப்பகுதியை விளையாடும். இறுதியாக *ஆ* அணி இரண்டாவது ஆட்டப்பகுதியை ஆடும். முடிவில் இரண்டு ஆட்டப்பகுதிகளையும் சேர்த்து அதிக ஓட்டங்கள் எடுத்த அணி வெற்றி பெறும்.  
ஒரு அணியின் ஆட்டப் பகுதி முடிவுக்கு *(End)* வரும் சூழ்நிலைகள்:
- **அனைவரும் வெளியேறுதல் *(All-Out)*** - மட்டைபிடிக்கும் அணியின் பத்து வீரர்களும் ஆட்டமிழந்து வெளியேறும்போது அந்த அணியின் ஆட்டப்பகுதி முடிவுக்கு வரும்
- **அறிவித்தல் *(Declare)***- மட்டைபிடிக்கும் அணியின் தலைவர் தங்கள் அணியின் ஆட்டத்தை முடித்துக் கொள்வதாக அறிவித்தால் அதன் ஆட்டப் பகுதி முடிவுக்கு வரும்- பொதுவாக அவர் தங்கள் அணி இந்த ஆட்டப் பகுதியில் எடுத்துள்ள ஓட்டங்கள் போதுமானது என்று எண்ணினால் இவ்வாறு அறிவிப்பார்.
- **இலக்கை எட்டுதல் *(Chased the Target)***- நான்காவது ஆட்டப்பகுதியில் மட்டைபிடிக்கும் அணி தன் இலக்கை எட்டும் போது வெற்றி பெறும்.
- **ஆட்ட நேரம் முடிதல் *(Time-Up)***- ஆட்டப்பகுதி முடிவடையும் முன்பே ஆட்ட நேரம் முடிந்துவிட்டால் ஆட்டம் வெற்றி/தோல்வி இன்றி நிறைவடையும்  
ஒருவேளை *ஆ* அணியின் முதல் ஆட்டப்பகுதியின் முடிவில் அதன் மொத்த ஓட்டங்கள் *அ* அணியின் ஓட்டங்களை விட 200 அல்லது அதற்கு மேற்பட்ட ஓட்ட எண்ணிக்கையால் குறைவாக இருந்தால் அதன் இரண்டாவது ஆட்டப் பகுதியையும் தொடருமாறு *அ* அணியின் தலைவர் கட்டளையிடலாம். ***பின்தொடர்தல்* (*follow-on*)** என்று அழைக்கப்படுகிறது. 4 நாள் தேர்வுப்போட்டிகளில் 150 அல்லது அதற்கு மேற்பட்ட ஓட்ட எண்ணிக்கையால் குறைவாக இருந்தாலே பின்தொடருமாறு பணிக்கப்படலாம்.  
ஒரு தேர்வுத் துடுப்பாட்டத்தில் ஏற்படும் ஏழு விதமான முடிவுகள் *(Results)*:
- **இலக்கை எட்டாமல் வீழ்தல்**- நான்காவதாக ஆடும் அணி இலக்கை எட்டும் முன்பே தனது 10 வீரர்களையும் இழந்து விட்டால் அதன் எதிரணி ஓட்டங்களால் **வெற்றி** பெறும்.
- **இலக்கை எட்டி வெல்தல்**- நான்காவதாக ஆடும் அணி எதிரணியின் இலக்கை எட்டி இழப்புகளால் **வெற்றி** பெறும்.
- **இருமுறை ஆடியும் பின்தங்கிய நிலையில் அனைத்தையும் இழத்தல்**- தனது 2-வது ஆட்டப்பகுதியில் ஒரு அணி எடுத்த ஓட்டங்களானது அதன் எதிரணியால் முதல் ஆட்டப்பகுதியில் எடுக்கப்பட்ட ஓட்டங்களை விட பின்தங்கி இருக்கும் நிலையில் அனைத்து வீரர்களையும் இழந்துவிட்டால் எதிரணி தனது 2-வது ஆட்டப்பகுதியை விளையாடாமலேயே **வெற்றி** பெறும். இது ஆட்டப்பகுதி மற்றும் ஓட்டங்களால் வெற்றி என்று அழைக்கப்படுகிறது (எ-டு: "ஒரு ஆட்டப்பகுதி மற்றும் 54 ஓட்டங்களால் *ஆ* அணி வெற்றி")
- **முடிவு எட்டப்படும் முன்பே ஆட்ட நேரம் முடிதல்**- பொதுவாக மழை குறுக்கிடும்போதும் சில நேரங்களில் மிகக் கடினமான வெற்றி இலக்கை எட்ட முடியாத நிலையில் உள்ள அணி தோல்வியைத் தவிர்க்க இழப்பைக் காக்கும் முனைப்பில் விளையாடும்போதும் இவ்வாறு நிகழ்கிறது. இதனால் ஆட்டம் **வெற்றி/தோல்வி இன்றி** ***(Draw)*** நிறைவடையும்.
- **சமனில் முடிதல்**- இரு அணிகளின் ஓட்டங்களும் சமமாக இருக்கும்போது போட்டி **சமனில்** ***(Tie)*** நிறைவடையும்
- **ஆட்டம் கைவிடப்படுதல்**- ஆட்ட மைதானம் விளையாட தகுதியற்றது என நடுவர் அறிவித்தால் போட்டி கைவிடப்படும்- இதனால் ஆட்டம் **வெற்றி/தோல்வி இன்றி** நிறைவடையும்
- **விட்டுக்கொடுத்தல் *(Forefeiture)***- ஒருவேளை நான்காவது ஆட்டப்பகுதியில் பந்துவீச வேண்டிய அணி போட்டியில் இருந்து விலகிக் கொண்டால் அதன் எதிரணி **வெற்றி** பெற்றதாக நடுவர் அறிவிப்பார்